Growing concerns about the impact of the national minimum wage on farmworkers
Young Capetonian climate change activists say COP26 was a cop-out [SOUND]
NUUSFLITS NUUSAGENTSKAP 16 November 9 vm
# Saftu sê onmenslike en brutale dade veral teen vroue moet veroordeel word
# Johannesburg Water se opgaardamme is tans stabiel
# En, Joe Biden beloof die tweeparty-infrastruktuur-wetgewing gaan Amerika verbeter
# Die vakbond Saftu sê hy is hoogs onsteld oor die ontdekking van menslike liggaamsdele in 'n yskas in Soweto. 'n Ses-en-twintigjarige man is in hegtenis geneem. Trevor Shaku van Saftu sê hulle is diep bekommerd oor die wrede dade wat oor die hele land plaasvind. Die liggaam van 'n vrou is vroeër die maand onder haar vriend se bed in Noordwes gevind, terwyl 'n man in Limpopo aangekeer is vir die moord op sewe vroue. Shaku sê sulke onmenslike en wrede dade moet veroordeel word:
Speel klankgreep: ENGTrevorShaku
# Johannesburg Water sê opgaardamme wat deur Randwater se Eikenhof-pompstelsel gevoed en deur die verminderde watertoevoer geraak word, is tans bestendig. Daar word egter verwag dat die Brixton- Hursthill- en Crosby-opgaardamme deur die verminderde toevoer geraak sal word. Johannesburg Water het watertenkvragmotors in gebiede geplaas wat deur deur dié stelsels van water voorsien word. 'n Woordvoerder van Johannesburg Water, Eleanor Mavimbela, sê water word met behulp van 'n alternatiewe voerstelsel aan die Rahima Moosa- en Helen Joseph-hospitale verskaf:
Speel klankgreep: ENG MavimbelaOnWaterSupply
# Die adjunk-minister van Handel, Nywerheid en Mededinging, Fikile Majola, saam met die Gautengse premier, David Makhura, besoek vandag die Tshwane spesiale ekonomiese sone vir motorvoertuie. Die departement, die Stad Tshwane en die provinsiale regering het tot nou sowat 185-miljard-rand op die ontwikkeling van die ekonomiese sone bestee. 'n Woordvoerder van die departement, Bongani Lukhele, sê die afvaardiging gaan die boupersele besoek om die gereedheid na te gaan voor die hoofbekendstelling van die spesiale ekonomiese sone vroeg volgende jaar:
Speel klankgreep: ENGBonganiLukhele
# Die Amerikaanse president, Joe Biden, het sy landgenote beloof dat sy nuwe tweeparty-infrastruktuur-wetgewing lewens sal verbeter en die land se ekonomie 'n hupstoot gee. Hy het die wet gister onderteken. Biden sê die wetgewing is 'n geskiedkundige stap in infrastruktuurbelegging om die land se paaie en brûe te herbou, skoon water te lewer en hoëspoed-internet te verskaf. Dit het ook ten doel om die kragnetwerk te moderniseer, en die oorgang na 'n groen ekonomie te bewerkstellig. Biden voeg by dit is 'n reuse-stap vorentoe om die nasie weer op te bou.
# Gholf: Die Suid-Afrikaanse speler Wilco Nienaber is volgende maand terug by Leopard Creek in Mpumalanga, en hoop op 'n eerste Europese Reeks-oorwinning in die Alfred Dunhill-kampioenskap. Hy sal te staan kom teen spelers van hoë gehalte, soos die verdedigende kampioen Christiaan Bezuidenhout, voormalige kampioene Brandon Stone en Richard Sterne, en ook Dylan Frittelli. Nienaber sê hy het tot dusver 'n goeie jaar en het in sy spel en ervaring gegroei. Hy voeg by dat vanjaar hom geleer het om werklik die proses te vertrou.
# En die finansiële aanwysers: Die rand verhandel teen 15-rand-24-sent teen die dollar, 17-rand-35-sent teen die euro en 20-rand-46-sent teen die pond. Bitcoin verhandel teen 60-duisend-882-dollar-2-sent. Die prys van goud is een duisend-866-dollar-47-sent per fynons en die prys van Brent ruolie 82-dollar-88-sent per vat.